Wilhelm Homberg | lex.dk – Den Store Danske
8. januar 1652
Wilhelm Homberg, 8.1.1652-24.9.1715, tysk-fransk kemiker. Wilhelm Homberg studerede jura i Amsterdam, Jena, Leipzig og Prag; i 1674 blev han advokat i Magdeburg. Her lærte han O. von Guericke at kende og kastede sig fra da af over medicin og naturvidenskab. Wilhelm Homberg studerede i England (hos R. Boyle), Sverige og flere andre steder. I Frankrig blev han knyttet til N. Lemery, og i 1704 blev han livlæge for hertugen af Orléans.
Wilhelm Homberg blev en af sin tids bedste eksperimentatorer: Sammen med E. Mariotte bestemte han densiteten af atmosfærisk luft (1683). Hombergs fosfor er fosforescerende calciumklorid (1693). Hombergs salt er borsyre (1702). Som teoretiker holdt han sig til den aristoteliske kemi, og han var overbevist alkymist.
Vil du citere denne artikel? Kopier denne tekst og indsæt den i din litteraturliste: Bostrup, Ole: Wilhelm Homberg i Den Store Danske på lex.dk. Hentet fra https://denstoredanske.lex.dk/Wilhelm_Homberg